Лета – заўсёды адметная пара для моладзі. Студэнты здаюць экзаменацыйную сесію, выпускнікі атрымліваюць дыпломы, а ўчарашнія школьнікі з усім багажом ведаў толькі ўключаюцца ў гонку за права набываць вышэйшую адукацыю. Хто ж у гэтым годзе вырваўся ў лідары? Час пазнаёміцца з навабранцамі нашага ўніверсітэта, якія парадавалі прыёмную камісію высокімі вынікамі. Спіс разумніц і разумнікаў першага курса ўзначальвае Святлана ЗАНЬКО. Сёння выпускніца гімназіі №1 г. Барысава – студэнтка факультэта спецыяльнай адукацыі БДПУ. Вынікі цэнтра-лізаванага тэсціравання і сярэдні бал атэстата дзяўчыны склаліся ў рэкордныя 326 балаў. Дасягнуць такога бліскучага выніку было няпроста. Аднак планамерная праца на працягу навучання ў школе, дапамога настаўнікаў, самастойная работа, падтрымка блізкіх – усё гэта, натуральна, паспрыяла поспеху. Па словах Святланы, галоўная складанасць заключалася ў тым, каб максімальна ахапіць тэарэтычны матэрыял. Сур’ёзная падрыхтоўка адначасова ішла па рускай мове, біялогіі і гісторыі Беларусі. Сістэматызаваць веды па ўсіх трох дысцыплінах дапамаглі заняткі з рэпетытарамі. Разам з тым нельга было пакінуць без увагі і астатнія прадметы школьнай праграмы, таму гэты год выдаўся для дзяўчыны сапраўды нялёгкім. Тым не менш, прыкладзеныя намаганні не былі дарэмнымі, і ўступная кампанія прайшла для яе надзвычай паспяхова.